Arthur Cornwallis Madan (1846–1917) alikuwa mwanaisimu na mmisionari Mwanglikana anayejulikana hasa kwa utafiti wake wa lugha za Kiafrika na hasa kamusi za Kiswahili. Alizaliwa 8 Machi 1846 kwenye kijiji cha Cam, Gloucestershire, Uingereza akiwa mwana wa tatu wa mchungaji Mwanglikana George Madan. Alisoma kwenye shule ya sekondari ya Marlborough College, akaendelea kusoma kwenye Christ College ya Chuo Kikuu cha Oxford 1865-1869. Baada ya kutimiza shahada ya kwanza alifundisha Christ College 1870-1880; katika kipindi hiki alipokea pia shahada ya Uzamili. Alijiunga na Universities Mission to Central Africa. Mwaka 1880 alifika Zanzibar alipojifunza Kiswahili akashirikiana na askofu Edward Steere katika utafiti wa lugha na kazi ya kutafsiri. Steere alipoaga dunia kwenye Agosti 1882 Madan alichukua muswada wa marehemu wa masahihisho ya Sarufi ya Kiswahili akaimaliza hadi mwisho wa mwaka ("A handbook of the Swahili language as spoken at Zanzibar, edited for the Universities' Mission to Central Africa"). Alikuwa mtaalamu mkuu wa lugha wa shirika yake ya misioni katika Afrika ya Mashariki Akaendelea na kazi ya kamusi. Mwaka 1894 alitoa Kamusi ya Kiingereza-Kiswahili, iliyofuatwa na Kamusi ya Kiswahili-Kiingereza kwenye mwaka 1903.